Need Euroopa Kohtu otsused on andnud ka täpse tõlgenduse asutamislepingus sätestatud vabaduste võimalikele eranditele, eelkõige sellistele, mis pakuvad üldist huvi ja on seotud usaldatavusnormatiivide täitmise järelevalvega, sest need erandid on finantssektori jaoks kõige olulisemad.

Teisest liikmesriigist pärit investori omandatud enamusosalus liikmesriigi enda äriühingus on üks kapitali liikumise vorme ja kuulub asutamisõiguse kohaldamisalasse. EÜ asutamislepingu artiklis 43, millega reguleeritakse asutamisõigust, sätestatakse, et “[…] keelatakse piirangud, mis kitsendavad liikmesriigi kodaniku asutamisvabadust teise liikmesriigi territooriumil. […] hõlmab asutamisvabadus õigust […] asutada ja juhtida ettevõtjaid, […] neil tingimustel, mida oma kodanike jaoks sätestavad selle riigi seadused […].” Teiste ELi liikmesriikide kodanikel peab seega olema õigus omandada enamusosalust, kasutada hääleõigust ja juhtida liikmesriigi enda äriühinguid samadel tingimustel kui need, mis asjaomane liikmesriik on sätestanud oma kodanikele (s.t võrdse kohtlemise põhimõtte kohaldamine teistest liikmesriikidest pärit investorite suhtes).

Erandid lubavad liikmesriikidel kehtestada piiranguid EÜ asutamislepingu üldistele eeskirjadele. Kõnealused erandid on selgesõnaliselt loetletud EÜ asutamislepingu sätetes või Euroopa Kohus on need EÜ asutamislepingu alusel heaks kiitnud. Kapitali vaba liikumine on üks asutamislepingu keskseid põhimõtteid, mida võib piirata ainult kahel viisil: ühenduse või siseriiklike õigusaktidega, mille aluseks on asutamislepingus selgesõnaliselt nimetatud erandid, (9) või kui nii nõuab üldine huvi, mille Euroopa Kohus on määratlenud EÜ asutamislepingu alusel (10) .

Näiteks võivad liikmesriigid kehtestada ühistutega seoses siseriiklikud eeskirjad, mis lubavad järelevalveasutustel tegutseda Euroopa ühistu asutamiseks ühistute piiriülese ühinemise vastu. Sellist vastuseisu võib põhjendada usaldatavusnormatiivide täitmise järelevalvega artikli 58 lõike 1 punkti b tähenduses ainult siis, kui selle aluseks on avalik huvi. Selleks et põhjendada avalikust huvist tulenevaid kaalutlusi, võttes ühtlasi arvesse artikli 58 lõiget 3, peaksid riikliku järelevalve teostajad tagama, et põhikirja alusel tegutsevad asutused järgivad alati oma põhikirja.

Artikli 58 lõikes 3 kinnitatakse siiski, et kõik nimetatud erandid ei tohi endast kujutada suvalise diskrimineerimise vahendit või varjatud piirangut kapitali vabale liikumisele. Vaatamata sellele, et usaldatavusnormatiivide täitmise järelevalve on vabaduste puhul tehtav erand, kehtivad selle suhtes samad tingimused kui teiste piirangute suhtes. Järgnevalt kirjeldataksegi neid piiranguid kui EÜ asutamislepingu keskseid põhimõtteid.

Usaldatavusnormatiivide täitmise järelevalve valdkonnas on ELi teiseste õigusaktidega (18) kehtestatud mitmed kesksed põhimõtted rahaasutuste õiglase tegutsemise ja usaldatavuse tagamiseks. Nende põhimõtete hulka kuuluvad usaldusväärsus ja nõuetekohasus ning maksevõimelisuse nõue. Need kesksed põhimõtted on olulised ELi finantssektori turvalisuse ja dünaamilisuse tagamiseks.

Viimati nimetatu korral (“mis on vajalik eesmärgi saavutamiseks”) on süsteem, mis eeldab eelneva ametliku loa olemasolu, (26) Euroopa Kohtu kohtupraktika kohaselt taotletava eesmärgiga vastavuses ainult siis, kui sama eesmärki ei ole võimalik saavutada vähem piiravate meetmetega nagu näiteks süsteemiga, mis põhineb tagantjärele teavitamisel (27) . Seoses eelnevatel lubadel põhineva süsteemiga usaldatavusnormatiivide täitmise järelevalve alal tuleb arvestada vajalike toimingute keerukusega (nt taotlusele esitatavad vorminõuded: tähtajad ja ajapikendused, nõutava teabe hulk ja laad ning esitatavad dokumendid) ja loa saamiseks kuluva ajaga, sest liikmesriikidevahelised erinevused on siin suured.

Õiguskindluse tagamiseks peab eelneva ametliku loa olemasolu eeldav süsteem põhinema objektiivsetel ja mittediskrimineerivatel kriteeriumidel, millest asjaomaseid ettevõtjaid on juba varem teavitatud, ja igaühel, keda selline piirav meede hõlmab, peavad olema vastavad õiguskaitsevahendid. (28) See eeldab muu hulgas, et taotluse tagasilükkamise korral esitatakse piisavalt täpsed põhjendused, mis võimaldavad asja käsitlemisel kohtus otsustada nende põhjenduste õiguspärasuse ja korrektse kohaldamise üle. Ebatäpseid või ebamääraseid määratlusi tuleb käsitleda õiguskindluse põhimõttega vastuolus olevana, sest need takistavad üksikisikutel täies ulatuses kasutamast EÜ asutamislepingu artiklist 56 tulenevaid õigusi. (29)

Komisjon on lisaks sellele alustanud liikmesriikide ja finantssektori esindajatega avalikku arutelu, et selgitada välja, kas lisaks takistustele, mis on seotud usaldatavusnormatiivide täitmise järelevalvega, on veel muid võimalikke takistusi ELi finantssektori piiriülesele konsolideerumisele. Komisjon võib edaspidi teha vajaduse korral ettepanekuid selliste takistuste kõrvaldamiseks.

Kui komisjon tuvastab ühenduse õiguse rikkumisi seoses ELi rahaasutuste tehtud otseinvesteeringutega ja kui on olemas piisavad tõendid, siis tegutseb ta rikkumiste korral jõuliselt, nagu ta on juba teinud, kui on tegemist muude takistustega ELi sisestele otseinvesteeringutele.

Komisjon on käivitanud ka sektorisisesed konkurentsiuuringud finantsteenuste jaeturul ja kindlustusalal. Uuringute eesmärk on konkurentsi suurendamine nimetatud turgudel. Erilist tähelepanu pööratakse piiriüleste teenuste osutamisele tehtavate takistuste kindlakstegemisele ja turutõketele, sõltumata sellest, kas tegemist on reguleerimise või tüüpilisemate monopolidega seotud küsimustega.